**600.0346.30.09.15**

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ
ՀԱՆՐԱՅԻՆ ԾԱՌԱՅՈՒԹՅՈՒՆՆԵՐԸ ԿԱՐԳԱՎՈՐՈՂ ՀԱՆՁՆԱԺՈՂՈՎ

ՈՐՈՇՈՒՄ

30 սեպտեմբերի 2015 թվականի №346Ա
ք. Երևան

 «ՀԱՅՌՈՒՍԿՈԳԵՆԵՐԱՑԻԱ» ՓԱԿ ԲԱԺՆԵՏԻՐԱԿԱՆ ԸՆԿԵՐՈՒԹՅԱՆ ՆԿԱՏՄԱՄԲ ՏՈՒԳԱՆՔ ԿԻՐԱՌԵԼՈՒ ՄԱՍԻՆ

Հաշվի առնելով՝

ա) որ Հայաստանի Հանրապետության հանրային ծառայությունները կարգավորող հանձնաժողովի (այսուհետ՝ Հանձնաժողով) 2015 թվականի մայիսի 6-ի №102Ն որոշմամբ (այսուհետ՝ №102Ն որոշում) սահմանվել է էլեկտրական էներգիայի առուվաճառքի (էլեկտրական և ջերմային էներգիայի համակցված արտադրության (կոգեներացիոն) էլեկտրակայաններ - բաշխող) պայմանագրի օրինակելի ձևը և հանձնարարվել է «Հայաստանի էլեկտրական ցանցեր» փակ բաժնետիրական ընկերությանը՝ որոշումն ուժի մեջ մտնելու պահից մեկամսյա ժամկետում վերակնքել էլեկտրական և ջերմային էներգիայի համակցված արտադրության (կոգեներացիոն) էլեկտրակայաններից առաքվող էլեկտրական էներգիայի առուվաճառքի պայմանագրերը, իսկ Հանձնաժողովի 2015 թվականի մայիսի 6-ի №106Ն որոշմամբ սահմանվել է էլեկտրական և ջերմային էներգիայի համակցված արտադրության (կոգեներացիոն) կայաններից առաքվող և էլեկտրական էներգիայի բաշխման լիցենզիա ունեցող անձի կողմից գնման ենթակա էլեկտրական էներգիայի սակագնի առավելագույն մեծությունը (նշված որոշումներն ուժի մեջ են մտել 2015 թվականի հունիսի 11-ին),

բ) «Հայաստանի էլեկտրական ցանցեր» փակ բաժնետիրական ընկերության 2015 թվականի հուլիսի 30-ի №05-ԵԲ-06/2870 գրությունը, համաձայն որի՝ ի կատարումն №102Ն որոշման, 2015 թվականի հունիսի 17-ի №08-ԱԹ-04/2197 գրությամբ դիմել է «ՀայՌուսկոգեներացիա» փակ բաժնետիրական ընկերությանը (այսուհետ՝ նաև Ընկերություն)՝ վերջինիս հետ 2012 թվականի հունվարի 25-ին կնքված էլեկտրաէներգիայի առուվաճառքի №ENA-12-01 պայմանագիրը վերակնքելու առաջարկով, սակայն Ընկերությունը մերժել է այն,

գ) որ Հանձնաժողովը, հաշվի առնելով վերը նշված գրությունը և հիմք ընդունելով «Վարչարարության հիմունքների և վարչական վարույթի մասին» Հայաստանի Հանրապետության օրենքի 30-րդ հոդվածի 1-ին մասի «բ» կետը, սույն թվականի օգոստոսի 12-ից Ընկերության նկատմամբ հարուցել է վարչական վարույթ №102Ն որոշմամբ սահմանված՝ էլեկտրական էներգիայի առուվաճառքի (էլեկտրական և ջերմային էներգիայի համակցված արտադրության (կոգեներացիոն) էլեկտրակայաններ - բաշխող) պայմանագիրը չկնքելու փաստի ուսումնասիրության նպատակով,

դ) հարուցված վարչական վարույթի շրջանակում «Հայաստանի էլեկտրական ցանցեր» փակ բաժնետիրական ընկերության ներկայացրած 2015 թվականի օգոստոսի 21-ի №04-ԵԲ-06/3141 և 2015 թվականի սեպտեմբերի 2-ի №04-ԵԲ-04/3281 գրությունները, որոնցով «Հայաստանի էլեկտրական ցանցեր» փակ բաժնետիրական ընկերությունը վերստին փաստել է, որ բազմիցս դիմել է Ընկերությանը՝ ի կատարումն №102Ն որոշման, պայմանագրի վերակնքման առաջարկով, սակայն ուղարկված գրություններից մի քանիսն անհիմն պատճառաբանություններով վերադարձվել են, իսկ պայմանագրի վերակնքման առաջարկները՝ մերժվել: «Հայաստանի էլեկտրական ցանցեր» փակ բաժնետիրական ընկերությունը պնդում է, որ իրականացրել է հնարավոր բոլոր գործողությունները №102Ն որոշման պահանջների կատարումն ապահովելու համար, սակայն Ընկերությունը խուսափում է կնքել №102Ն որոշմամբ սահմանված օրինակելի ձևին համապատասխան կազմված էլեկտրաէներգիայի առուվաճառքի պայմանագիրը,

ե) հարուցված վարչական վարույթի շրջանակում Ընկերության ներկայացրած 2015 թվականի սեպտեմբերի 3-ի №15-96 գրությունը, համաձայն որի՝ Հանձնաժողովի 2015 թվականի հունիսի 19-ի №189Ա որոշմամբ հաստատվել է Ընկերությանը պատկանող «Ինքնավար ջերմային էլեկտրակայան-1 (ԻՋԷԿ-1)» կայանից առաքվող էլեկտրական էներգիայի նոր սակագինը, որը նույն որոշման համաձայն՝ գործում է սույն թվականի օգոստոսի 1-ից: №102Ն որոշումը նորմատիվ է, որտեղ նշված չեն էլեկտրաէներգիայի առուվաճառքի պայմանագրի վերակնքման կոնկրետ ժամկետներ, իսկ Հանձնաժողովի 2015 թվականի հունիսի 19-ի №189Ա որոշումն անմիջականորեն վերաբերում է Ընկերությանը և գործում է սույն թվականի օգոստոսի 1-ից: Այսինքն՝ «Հայաստանի էլեկտրական ցանցեր» փակ բաժնետիրական ընկերությունը պետք է նոր օրինակելի ձևով պայմանագիրը վերակնքման ներկայացներ ոչ թե 2015 թվականի հունիսի 11-ից մինչև 2015 թվականի հուլիսի 31-ը գործողության ժամկետով, այլ 2015 թվականի օգոստոսի 1-ից հետո ընկած ժամանակահատվածի համար, քանի որ մինչ այդ Ընկերությունն արդեն ունեցել է հաստատված սակագին: Այսինքն՝ «Հայաստանի էլեկտրական ցանցեր» փակ բաժնետիրական ընկերությունը պատշաճ չի ուսումնասիրել Ընկերությանը վերաբերող Հանձնաժողովի որոշումները, ինչի արդյունքում էլ անհիմն գրություններ է ներկայացրել Հանձնաժողով: Ելնելով նշվածից՝ Ընկերությունը խնդրել է հարուցված վարչական վարույթի արդյունքում դիտարկել իրենց գործողությունները որպես իրավաչափ և հիմնավորված, քանի որ դրանք բխել են Հանձնաժողովի որոշումներից, և վարչական վարույթի արդյունքում որևէ սանկցիա չկիրառել,

զ) Ընկերության 2015 թվականի սեպտեմբերի 3-ի №15-96 գրության առնչությամբ «Հայաստանի էլեկտրական ցանցեր» փակ բաժնետիրական ընկերության 2015 թվականի սեպտեմբերի 18-ի №04-ԵԲ-04/3446 գրությամբ ներկայացված փաստարկներն առ այն, որ «Հայաստանի էլեկտրական ցանցեր» փակ բաժնետիրական ընկերությունն իր գործունեությունն իրականացնելիս առաջնորդվում է տվյալ ոլորտը կարգավորող իրավական ակտերով, մասնավորապես, «Էներգետիկայի մասին» Հայաստանի Հանրապետության օրենքով, Հանձնաժողովի ընդունած իրավական ակտերով, իսկ Ընկերության դիրքորոշումն անհիմն է և հակասում է Հանձնաժողովի սահմանած իրավակարգավորումներին,

է) Հանձնաժողովի 2014 թվականի ապրիլի 30-ի №113Ա որոշմամբ հաստատված՝ Ընկերության կողմից էլեկտրական և ջերմային էներգիայի համակցված արտադրության «Ինքնավար ջերմային էլեկտրակայան-1 (ԻՋԷԿ-1)» կայանում էլեկտրական էներգիայի (հզորության) և ջերմային էներգիայի արտադրության լիցենզավորված գործունեություն իրականացնելու №0442 լիցենզիայի պայմանների 31-րդ կետը, համաձայն որի՝ լիցենզավորված անձի և էներգետիկայի բնագավառում գործունեության լիցենզիա ունեցող այլ անձանց միջև կնքված էներգամատակարարման և ծառայությունների մատուցման պայմանագրերը պետք է համապատասխանեն Հանձնաժողովի սահմանած պայմանագրերի օրինակելի ձևերին կամ պարտադիր պայմաններին,

ը) որ վարչական վարույթի շրջանակում Ընկերության ներկայացրած փաստարկները լիովին անհիմն են. մասնավորապես, Ընկերության կողմից էլեկտրական էներգիայի առուվաճառքի պայմանագրի վերակնքումը չի կարող պայմանավորվել Հանձնաժողովի սույն թվականի հունիսի 19-ի №189Ա որոշմամբ, քանզի դեռևս 2015 թվականի հունիսի 11-ից ուժի մեջ մտած №102Ն որոշմամբ հստակ սահմանված է պայմանագրի վերակնքման ժամկետը (որոշումն ուժի մեջ մտնելու պահից մեկամսյա ժամկետ), իսկ Հանձնաժողովի նույն թվականի №106Ն որոշմամբ նախատեսվել է սակագնային կարգավորում` էլեկտրական և ջերմային էներգիայի համակցված արտադրության (կոգեներացիոն) կայաններից առաքվող և էլեկտրական էներգիայի գնման համար, նշված որոշումները, որպես նորմատիվ իրավական ակտեր, ենթակա են պարտադիր կատարման,

թ) որ իրականացված վարչական վարույթի շրջանակում փաստվել է, որ №102Ն որոշմամբ սահմանված է եղել համապատասխան պայմանագրի վերակնքման պարտավորություն մինչև սույն թվականի հուլիսի 11-ը, անտեսելով էլեկտրական էներգիայի առուվաճառքի պայմանագրի վերակնքման ուղղությամբ «Հայաստանի էլեկտրական ցանցեր» փակ բաժնետիրական ընկերության գործադրած ջանքերը, Ընկերությունը անհիմն կերպով խուսափել է պայմանագրի վերակնքումից և շարունակել գործունեությունը՝ Հանձնաժողովի սահմանած օրինակելի ձևին չհամապատասխանող պայմանագրի շրջանակում, այդ կերպ խախտելով Հանձնաժողովի 2014 թվականի ապրիլի 30-ի №113Ա որոշմամբ հաստատված՝ Ընկերության №0442 լիցենզիայի պայմանների 31-րդ կետի պահանջները, և

հիմք ընդունելով «Էներգետիկայի մասին» Հայաստանի Հանրապետության օրենքի 42-րդ հոդվածի 1-ին կետի «բ» ենթակետը և 3-րդ կետը՝ Հանձնաժողովը **որոշում է.**

1. Հանձնաժողովի 2014 թվականի ապրիլի 30-ի №113Ա որոշմամբ հաստատված՝ Ընկերության №0442 լիցենզիայի պայմանների 31-րդ կետի խախտման համար Ընկերությանը տուգանել 10.000.000 (տասը միլիոն) դրամ գումարի չափով:
2. Ընկերությանը՝ սույն որոշումն ուժի մեջ մտնելու պահից մեկամսյա ժամկետում որոշման 1-ին կետով նախատեսված գումարը 900005242327 hաշվեհամարով փոխանցել Հայաստանի Հանրապետության պետական բյուջե:
3. «ՀայՌուսկոգեներացիա» և «Հայաստանի էլեկտրական ցանցեր» փակ բաժնետիրական ընկերություններին՝
4. սույն որոշումն ուժի մեջ մտնելու պահից տասնհինգօրյա ժամկետում №102Ն որոշմանը համապատասխան կնքել էլեկտրական և ջերմային էներգիայի համակցված արտադրության (կոգեներացիոն) էլեկտրակայաններից առաքվող էլեկտրական էներգիայի առուվաճառքի պայմանագիրը և ներկայացնել Հանձնաժողովի գրանցմանը.
5. ընդունել ի գիտություն, որ իրավասու են սույն որոշումն ուժի մեջ մտնելու պահից երկամսյա ժամկետում այն բողոքարկել Հանձնաժողով կամ Հայաստանի Հանրապետության վարչական դատարան:
6. Սույն որոշումն ուժի մեջ է մտնում ստորագրման պահից:

 ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՀԱՆՐԱՅԻՆ

 ԾԱՌԱՅՈՒԹՅՈՒՆՆԵՐԸ ԿԱՐԳԱՎՈՐՈՂ

 ՀԱՆՁՆԱԺՈՂՈՎԻ ՆԱԽԱԳԱՀ՝ Ռ. ՆԱԶԱՐՅԱՆ

 ք. Երևան

 30 սեպտեմբերի 2015թ.

 ժամը 1600